Ministar Željko Jovanović morao je odgovarati i na takva pitanja roditelja kojima smeta četvrti modul kurikuluma o spolnoj/rodnoj ravnopravnosti, dok su prosvjetni i zdravstveni djelatnici isticali korist uvođenja zdravstvenog odgoja.

RIJEKA Ministarstvo znanosti, obrazovanja i sporta sinoć je u Gradskoj vijećnici organiziralo javnu tribinu na temu Kurikuluma zdravstvenog odgoja, a iako je cilj tribine bio prikupiti mišljenja i dosadašnja iskustva u provedbi kurikuluma kako bi se napravile njegove izmjene i dopune, dvosatna se poprilično burna rasprava u prepunoj vijećnici pretvorila u iznošenje stavova za i protiv zdravstvenog odgoja.

Sinoćnja je tribina organizirana u okviru javne rasprave koja traje do 12. srpnja, no jedina konstruktivna primjedba koja bi mogla poboljšati kurikulum bila je iznošenje činjenice da je satnica zdravstvenog odgoja premala, što je potvrdio i sam ministar znanosti, obrazovanja i sporta Željko Jovanović navodeći da je to jedina mana zdravstvenog odgoja.